SKRIFTLIG FORESPØRGSEL E-0619/00

af Paul Rübig (PPE-DE) til Kommissionen

(3. marts 2000)

Om: Nedsættelsessatser for varer med oprindelse i Kina

EU administrerer siden begyndelsen af halvfemserne importkontingenter for forskellige varer med oprindelse i Kina, herunder også porcelæn- og fajance med toldtarifnr. 6911.10. Kontingentet udbydes hvert år, idet kontingentet for hver vare fra år til år med forskellige fordelingssatser opdeles mellem traditionelle og nye importører. For 2000 anvendtes for fajance en fordelingsnøgle på 75 % af det samlede kontingent for de traditionelle og 25 % for de nye importører. På grund af den kendsgerning, at

mængden af ansøgninger i betydelig grad overskred kontingentmængden, blev der for de traditionelle importører anvendt en nedsættelsessats på foreløbig 51,54 %(1), som senere blev ændret til 31,37 %(2).

I de forløbne år har nedsættelsessatsen bevæget sig mellem 10 % og 19 %, hvorfor den aktuelle nedsættelsessats, som finder anvendelse på ansøgningerne, stiller de østrigske importører for store problemer. Disse virksomheder har nu, hvad angår forsyningslogistikken, store huller med hensyn til halvfabrikata i lavprissektoren, som de er nødt til at lukke. Dette medfører to spørgsmål:

Hvordan kan forhøjelsen af nedsættelsessatsen fra 13 % for 1999 til 31 % for 2000 forklares?

Hvordan kan ændringen af nedsættelsessatsen fra 51 % til 31 % for 2000 forklares?

Hvordan er kvotefordelingen for de 15 EU-medlemslande?

(1) EFT L 268 af 16.10.1999.

(2) EFT L 304 af 27.11.1999.

Svar afgivet på Kommissionens vegne af Pascal Lamy

(6. april 2000)

I medfør af Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter(1) skete den årlige kontingentfordeling på grundlag af Kommissionens forordning (EF) nr. 1369/1999 af 25. juni 1999(2), som indeholder de administrative procedurer for den endelige fordeling af kontingenter mellem traditionelle importører og andre importører (nytilkomne). Artikel 2, stk. 2 og 3, og bilag I og II fastsætter fordelingen af de samlede disponible kontingenter mellem disse to grupper importører, nemlig 70 % for traditionelle importører og 30 % for nye importører.

Inden for de lofter, der er fastsat i ovennævnte forordning og efter licensansøgninger fra importørerne og modtagelse af de relevante tal fra medlemsstaterne offentliggjorde Kommissionen forordning (EF) nr. 2201/1999 af 15. oktober 1999(3) med angivelse af forhøjelses- og nedsættelsessatserne for de forskellige produkter under kontingentet. I bilag I til denne forordning er den gældende nedsættelsessats for bordservice, køkkenartikler af porcelæn (HS/KN-kode 691110) for traditionelle importører -51,54 %.

Nogle af tallene fra en af medlemsstaterne for dette produkt alene var ukorrekte og gav et yderst fordrejet billede af helheden, og Kommissionen underrettede derfor alle medlemsstaterne om fejlen og offentliggjorde efter kontrol af de korrekte tal fra nævnte medlemsstat den fornødne berigtigelse med en ændring af nedsættelsessatsen for den pågældende vare, fra -51,54 % til -31,37 %(4).

Nedsættelses- (eller forhøjelses-) satserne, som de gælder for de traditionelle importører, påvirkes hvert år af den valgte referenceperiode for deres tidligere import og procentdelen af det samlede disponible kontingent, der tildeles dem. For 2000-kontingenttildelingen sammenlignet med 1999 var begge faktorer forskellige og påvirkede begge nedsættelsessatsen for KN-kode 691110 i negativ retning (samme princip og resultat gjaldt for alle produkter under kontingentet).

Mere specifikt var referenceimporten ifølge indberetning 18 % højere for 2000-tildelingen (referenceperiode: 1997- eller 1998-import) sammenlignet med 1999-tildelingen (referenceperiode: 1996- eller 1997-import), hvilket bevirkede en stigning i nedsættelsessatsen, og procentdelen af de samlede kontingenter til traditionelle importører blev nedsat fra 75 % i 1999 til 70 % i 2000 for alle produkter under KN-kontingenter med en yderligere stigning i den gældende nedsættelsessats for kontingentåret 2000 til følge.

Hvad angår det sidste spørgsmål, skal det nævnes, at kontingentet fordeles på fællesskabsplan og ikke mellem medlemsstaterne.

(1) EFT L 66 af 10.3.1994.

(2) EFT L 162 af 26.6.1999.

(3) EFT L 268 af 16.10.1999.

(4) EFT L 304 af 27.11.1999.